મનુષ્ય કંઈ ખરેખર બહુ ચાલાક પ્રાણી નથી, આ ચારેબાજુથી સતત ઉઘાડું થતું રહેલું પ્રાણી છે, પરંતુ એ માને કે હું ચાલાક છું અને મને કોણ જાણી શકે? આને કારણે એના વિચાર, વાણી અને વર્તનમાં જે ભેદ તે પોતે જ રચે છે એને એ પોતાના ત્રણ અલગ વ્યક્તિત્વ તરીકે મેઇન્ટેઇન કરવાનો પ્રયત્ન કરે છે, જે પ્રયત્નો આ યુગમાં સફળ નીવડતા ન હોય એવા દૃષ્ટાંતો સહુના અનુભવમાં છે. જે ભેદ છુપાવવા જોઈએ તે બીજાઓ છુપાવી શકતા નથી એવો આપણો અનુભવ હોય તોય આપણે તો એમ જ માનીએ છીએ કે આપણા ભેદ કોઈ ન જાણે. આ ઘટનાઓ સાબિત કરે છે કે કુદરતે માનવમનનાં કેટલાંક સોફટવેરો બદલાવેલાં છે અને નવા જમાનાની આ હવામાં જાણે કે કંઈ જ ગોપનીય છે. પહેલા ખાનગી શબ્દનો અર્થ ગુપ્ત થતો હતો. હવે ખાનગીનો અર્થ છે ભવિષ્યમાં જે જાહેર થવાની છે તે તમામ વૈચારિક, દસ્તાવેજી કે ઇતર સામગ્રી. માનવજાત પર આવેલા કેટલાક નવા સંકટોમાં આ પરિવર્તનની ગણના થવી જોઈએ.